Lomake.fi-ohjausryhmän kokous

Aika		3.3.2004 13.00–15.00
Paikka		valtiovarainministeriö, Mariankatu 9, neuvotteluhuone 2 

Läsnä		Hannu Korkeala, VM, puheenjohtaja
		Juha Alasuvanto, Helsingin kaupunki
		Seppo Aunula, Poliisi
		Tommi Björklund, Elma Oyj Electronic Trading
		Seija Karevaara, Verohallinto
		Simo Karlsson, Ajoneuvohallintokeskus
Markku Nenonen, SM
Mari Kervinen, VM, sihteeri

1. Kokouksen avaus
Puheenjohtaja avasi kokouksen.

2. Edellisen kokouksen pöytäkirja
Edellisen kokouksen pöytäkirjaan ei ollut huomauttamista.

3. Toimittajan tilannekatsaus
Toimittaja esitteli Lomake.fi-palvelun tammikuun käyttäjätilastoja. Tammikuussa 2004 oli kävijöitä (visits) 65 543, yksittäisiä kävijöitä (unique visits) 34 717 ja sivupyyntöjä (pages) 556 520. Kävijämäärät ovat nousseet tasaisesti koko vuoden 2003.

Lähetettyjä verkkolomakkeita oli tammikuussa yhteensä 8 512 kappaletta. Lähetetyimpiä lomakkeita olivat Helsingin kaupungin vuokra-asuntohakemus sekä muutoslomake (yht. 4 155 lähetettyä verkkolomaketta), työministeriön työnhakulomake (2 700) ja Poliisin rikosilmoituslomakkeet (1 520).

Vuoden alkupuolella palvelussa on julkaistu uusia verkkolomakkeita: mm. Helsingin kaupungin vuokra-asuntohakemus, Joensuun kaupungin vuokra-asuntohakemus ja väestörekisterikeskuksen neljä nimenmuutoksiin liittyvää lomaketta, joissa käytetään HST-tunnistautumista ja allekirjoitusta.

Kuntaliitto on allekirjoittanut sopimuksen Lomake.fi:n kanssa. Ensimmäisenä palveluun tuodaan rakentamiseen liittyviä kuntalomakkeita.
	
4. Kahden allekirjoituksen tarve virastoissa
Irma Nieminen esitteli kahden allekirjoituksen tarvetta virastoissa (erillinen muistio jaettu kokouskutsun liitteenä). Ohjausryhmä näki tarpeellisena, että kyseinen toiminnallisuus lisätään palveluun, sillä tulevaisuudessa se voisi palvella myös muita organisaatioita. Sovittiin, että VNTHY pyytää asiasta tarjouksen Elmalta ja jatkaa asian viemistä eteenpäin.

5. Lomake.fi-konsepti
Mari Kervinen kertoi, että Lomake.fi-palvelun tarkemman konseptin määrittely on aloitettu. Konseptissa on tarkoitus kuvata mm. seuraavia asioita:

•	mitkä organisaatiot voivat liittyä mukaan Lomake.fi-palveluun
•	minkälaisia lomakkeita ja linkkejä Lomake.fi-palvelu sisältää
•	miten palveluun voi liittyä
•	palvelun sisällön ylläpitovastuut

Konseptin tavoitteena on myös määritellä, miten Lomake.fi-palvelussa pystytään eriyttämään varsinainen lomakeportaali ja lomakkeiden tietojen välityspalvelu.

Konsepti valmistuu seuraavaan ohjausryhmän kokoukseen mennessä.

6. Siirtyminen EFSL-kuvauskielestä X-Formsiin
Lomakkeiden kuvauskieli X-Forms on standardoitu syksyllä 2003. VNTHY on pyytänyt Elmaa selvittämään toukokuun loppuun mennessä, miten ja millä aikataululla nykyisin käytettävästi EFSL-kielestä pystyttäisiin siirtymään X-Forms-kieleen. Nykyisellä kuvauskielellä tehdyt lomakkeet siirrettäisiin uuteen muotoon ilman eri veloitusta.

Asiaa käsitellään tarkemmin seuraavassa ohjausryhmän kokouksessa.

7. Käyttöliittymien kehittäminen
Lomake.fi:n asiointi- ja hallinnointiliittymiä kehitetään kevään 2004 aikana. Asiointiliittymää pyritään kehittämään entistä enemmän sukunäköiseksi Suomi.fi-portaalin kanssa. Yhtenäinen käyttöliittymä helpottaa palvelujen käyttämistä. Myös hallinnointiliittymää kehitetään koulutustilaisuuksissa ylläpitäjiltä saatujen palautteiden pohjalta selkeämmäksi. 

Käyttöliittymien muutoksista tiedotetaan hyvissä ajoin sekä ohjausryhmälle että lomakkeiden ylläpitäjille. 

8. Markkinointi keväällä 2004
Kevään aikana Lomake.fi-palvelua markkinoidaan seuraavasti:
•	Lomake.fi-palvelua ja Suomi.fi-sivustoperhettä markkinoidaan postituskampanjalla kuntiin ja valtionhallintoon maaliskuussa. Postituksessa lähetetään yleistä tietoa Lomake.fi:stä, joitakin case-esitteitä sekä Suomi.fi-portaalista kertova esite.
•	Viikoilla 11–13 on Suomi.fi-sivustoperheen bannerikampanja seuraavissa verkkomedioissa: Suomi24.fi, Arvopaperi, Foreca, Makupalat.fi, Hufvudstadsbladet, Vasabladet.
•	ElmaNews ilmestyy 12.3. ja sitä jaetaan 70 000 kappaletta Talouselämän välissä. Lehdessä on artikkeli Helsingin ja Joensuun kaupunkien verkkolomakkeista sekä lyhyt juttu Lomake.fi:stä.
9. Käyttäjäkysely
Suomi.fi-, Lomake.fi-, Otakantaa.fi- ja Asiointiopas.fi-sivustoista tehdään käyttäjäkysely maalis–huhtikuussa. Kyselyjen tekijäksi on valittu Taloustutkimus Oy. Jokaiseen neljään palveluun tehdään erillinen kysely sekä palvelun käyttäjille (kysely itse palvelussa) että palvelussa mukana oleville organisaatioille (kysely lähetetään sähköpostitse). 

Lomake.fi:n viranomaiskysely lähetetään ohjausryhmän jäsenille ja lomakkeiden ylläpitäjille.

10. Muut asiat
AKE kertoi, että yritykset eivät ole kokeneet Lomake.fi:tä omaksi palvelukseen ja että yritykset tuntuvat kaipaavan omille lomakkeilleen oman käyttöliittymän. Myös Verohallinnolla on samoja kokemuksia yritysasiakkaista. Tämä ei ehkä niinkään ole ongelma, vaan kyse on brändin sekavuudesta.

Seuraava kokous: kokouksessa sovittiin seuraavan kokouksen ajankohdaksi 9.6. (Huom! kokousaika muuttuu, ks. tarkemmin sähköposti!)

11. Kokouksen päätös
Puheenjohtaja päätti kokouksen.